google/wiki40b huggingface dataset:
Promecotheca

Utseende

Små til middelsstore, avlange skjoldbiller, mer eller mindre rødlige, dekkvingene ofte svarte, kan ha metallisk glans. Antennene er tynne og forholdsvis lange, hodet fremstrakt. Pronotum er tønne- eller timeglass-formet, betydelig smalere enn de jevnbrede dekkvingene, som er svært grovt og tett punkterte. Beina er tynne med noe utvidete føtter.

Levevis

Larvene er bladminerere på en rekke ulike enfrøbladete planter, mest på palmer der de kan gjøre noe skade.

Utbredelse

Slekten er utbredt i Sørøst-Asia og Oseania, fra Sri Lanka i vest til Fiji og Tonga i øst.
Påskekrimmen på NRK Radio

Siden 1980 har NRK radio sendt krimhørespill i påsken nesten hvert eneste år. Som regel har det vært eldre klassiske sendinger som har vært sendt i reprise, mens det andre ganger, som i 2007 og 2008, har dreid seg som helt nye produksjoner.
Guyanas bank

Sentralbanksjef

Pr mai 2016 er Dr. Gobind Ganga sentralbanksjef. Lawrence T. Williams var sentralbanksjef fram til han døde 7. mai 2014, og Ganga overtok da som fungerende sentralbanksjef. Den 2. desember 2014 ble han utnevnt til sentralbanksjef. Ganga hadde før dette vært visesentralbanksjef siden 2005.
Goddag mann økseskaft

Goddag mann økseskaft er et norsk språklig uttrykk som brukes om et svar som kan karakteriseres som nonsens eller som ikke besvarer spørsmålet.
Uttrykket kommer fra folkeeventyret «God dag, mann! - Økseskaft!» som finnes i Asbjørnsen og Moes Norske Folkeeventyr. Det handler om en tunghørt ferjemann som bor med sin kone, to sønner og en datter. Barna og kona ødsler bort familiens penger, og lensmannen og lensmannsdrengen kommer for å ta pant i det de eier. Da drar kona og barna avsted for å la ferjemannen ta i mot besøket. Mannen setter seg til å telgje (spikke) på et økseskaft. Når lensmannen kommer sier han «God dag, mann!», og ferjemannen har allerede tenkt ut svaret: «Økseskaft». I eventyret fortsetter samtalen med spørsmål og svar som ikke passer.
Historien antyder at dårlig hørsel kan misforstås som svekkede sjelsevner, spesielt hvis den som hører dårlig, prøver å gjette hva som blir sagt.
Residiv

Residiv (fra latin: at noe kommer tilbake) er en medisinsk betegnelse på at en sykdom kommer tilbake hos en pasient. Dette kan dreie seg både om infeksiøse sykdommer, hvor det infeksiøse agens blir værende latent i kroppen for så å aktiveres med jevne mellomrom (eks. tuberkulose, herpesvirusinfeksjoner), eller det kan dreie seg om kreft hvor pasienten har fått behandling og er antatt frisk, men hvor kreftceller stadig finnes i kroppen og forårsaker flere svulster. Det kan også gjelde en revmatisk sykdom som kan være lenge i en rolig fase, for deretter å få en forverring.
I geologi kan det bety en rest hvor mesteparten er borte, for eksempel en liten forrevet topp hvor resten av landskapet er jevnet ut av isen.
Windleite

Windleite er et høgdedrag i Thüringen i Tyskland, nord for byen Sondershausen. Windleite har en overveiende øst-vestlig utstrekning, berggrunnen er sandstein, og skogen domineres av bøk og eik. Høgeste punkt er Zimmerberg med 374 moh. Sammen med Kyffhäuser-bergene mot øst og Hainleite mot sør utgjør Windleite naturparken Kyffhäuser. I Windleite ligger naturlige og kunstige dammer og våtmarker som er viktige rasteplasser for trekkfugler – framfor alt traner. Ellers er området kjent for sine mange orkidearter.
Windleite mangler de store turistattraksjoner, men gir fine muligheter for turgåere.
ANZUS

ANZUS, forkortelse for Australia, New Zealand, United States Security Treaty, er en militærallianse som knytter Australia og USA, og adskilt Australia og New Zealand, til et militært samarbeid ved forsvaret av stillehavsområdet, selv om avtalen i dag oppfattes som gjeldende for militære angrep uansett område. Alliansen ble undertegnet 1. september 1951 og trådte i kraft i april 1952. Organisasjonens hovedkontor ligger i Canberra i Australia.
Alliansen var opprinnelig en fullstendig forsvarspakt mellom tre nasjoner, men etter uenigheter mellom USA og New Zealand i 1984 om retten til amerikansk krigsskip som var væpnet med atomvåpen eller drevet av atomkraft, til å ligge i newzealandske havner førte til at avtalen ble opphevet mellom disse to statene. Det gjelder dog separat mellom Australia og New Zealand.
I motsetning til NATO har ANZUS ingen integrert forsvarsstruktur eller reaksjonsstyrker, men likevel utfører Australia og USA en rekke felles militære øvelser og aktiviteter, både til lands og vanns, og standardisering av utstyr og operasjonell doktrine.
Dueholm kloster

Dueholm kloster ligger i Nykøbing Mors. Den bevarte delen av det gamle klosteranlegget huser i dag Morslands historiske museum.

Historie

Området lå i den tidlige middelalder under bispestolen i Børglum. Ca. 1370 skjenket biskop Svend eiendommen for opprettelse av et johanniterkloster. Klosteret omtales første gang i år 1371. Ved reformasjonen i 1536 ble det som annet kirkegods lagt under kronen og deretter bestyrt av en kongelig lensmann. Da satte også forfallet inn ettersom klosterets bygninger ikke fikk noen ny bruk. Kirken, som var 60 meter lang og 30 meter bred, ble revet. En enkelt bygning, bygget omkring 1450, like ved låven, var en vannmølle. Den ble gjort om til hovedbygning med bolig for lensmannen og elven ble ledet gjennom gulvet i kjøkkenet der. Denne fløyen er fremdeles bevart og brukes nå til museum. I 1664 gikk godset over til generalpostmester Poul von Klingenberg, som hadde store verdier til gode hos kronen. Etter dette hadde adelige familier gården i eie. Rundt år 1900 ble jorden utstykket til utvidelse av Nykøbing Mors, selv parken og alleene ble rasert.
Det finnes en avskrift av Dueholm klosters brevbok, Dueholms Diplomatarium, med brev fra 1371-1539. Den gir en unik innsikt i klosterets virke. Den er utgitt i bokform på dansk/latin, Dueholms Diplomatarium, ved O. Nielsen i 1872. Boken er kommet i ny utgave på engelsk i 2009.
Dueholm kloster ble fredet i 1918.
Hodalen

Hodalen er ei lita bygd i Tolga kommune i Hedmark. Bygda ligger sørøst for kommunesenteret, stasjonsbyen Tolga, ved Holavassdragets start i sjøene Nordersjøen (762 moh.), Drengen, Asmaren, Stikkilen, og ved fylkesvei 26 mellom Tolga og Drevsjø.
Hodalen kapell er reist i 1934. Hodalen landskapsvernområde ble opprettet i 1989.
På 1700-tallet var det rettssaker som gjenspeiler at bønder fra Tynset i tidligere tider hevdet fiskerett i sjøene.
Nord for bygda kneiser Håmmålsfjellet (Hummelfjellet), sør for dalen ligger fjellområdet Raudsjødalen mot Tynset og Brydalen.
Arttu Mäkiaho

Karriere

Mäkiaho fikk 28. februar 2014 sin verdenscupdebut på hjemmebane i Lahtis, hvor han endte sist på en 46.-plass.
Under Junior-VM 2017 i Park City tok han først gull på 10 kilometeren foran østerrikske Mika Vermeulen og tyske Martin Hahn, før han gikk Finland inn til 4.-plass i lagkonkurransen. Mäkiaho avsluttet mesterskapet med sølv på 5 kilometeren, mellom tyske Vinzenz Geiger og franske Laurent Muhlethaler.
Han deltok for landet sitt under Ski-VM 2017 i Lahtis, der han ble nummer 38 i normalbakke/10 kilometer.
Pterobothris

Utseende

Middelsstore, avlange og noe flate praktbiller, svarte med gule eller oransje tegninger på dekkvingene. Oversiden er grovt punktert og noe ujevn, halvblank. Hodet er temmelig bredt, vanligvis nesten så bredt som brystskjoldet (pronotum) og antennene er trådformede og forholdsvis korte, vanligvis omtrent så lange som hodets bredde. Fasettøynene er høyere enn brede. Brystskjoldet (pronotum) er bredere enn langt, gjerne bredest rundt midten, tilsmalnet framover, med et par uregelmessige, opphøyde lengdekjøler. Dekkvingene er avlange, bakerst innsevret til en kort "stjert".

Levevis

Larvene utvikler seg i død ved av sørbøk-slekten (Nothofagus).

Utbredelse

Slekten er utbredt i Chile.
Gorkha (distrikt)

Historie

Distriktet har navnet etter kongedømmet Gorkha, som opprinnelig lå i det nåværende distriktet, men på 1700-tallet danna utgangspunktet for den moderne staten Nepal. Fram til 1930 var Gorkha det nåværende Nepals offisielle navn.
I distriktet ligger også den historiske byen Gorkha. Den var hjembyen til Shah-dynastiet, som har sittet på tronen i Nepal fra 1768, da kong Prithvi Narayan Shah erobra Katmandudalen. Byen Gorkha er et kjent turistmål.

Administrativ inndeling

Gorkha-distriktet ligger i Ghandaki Sone i Vestregionen, vel 10 norske mil nordvest for Katmandu. Det reknes til Nepals åsdistrikter, men den nordligste delen hører til Himalaya.
Gorkha grenser i sør og vest mot distriktet Tanahu, videre nordover i vest mot Lamjung og Manang, i nord mot provinsen Tibet i Kina, i øst og sør mot Dhading, og i sør mot Chitwan.
Hovedstaden Prithvinarayan hadde i 2005 anslagsvis 27 000 innbyggere.
Antall distriktsutviklingskomiteer er 66. Bykommuner 1. Bybefolkninga i 2001 var 8,9%.

Nasjonale minoriteter

Sjøl om det herskerkende dynastiet i Gorkha snakka nepali, er distriktet historisk dominert av nasjonale minoriteter som snakker tibeto-burmesiske språk, spesielt varianter av tamang og gurung. Flere byer har newar-innslag, og den gamle borgen i Gorkha by er et berømt eksempel på newar-arkitektur. I det sørlige Gorkha fins det innslag av chepang.
Fra folketellinga i 1991 til 2001 gikk andelen hinduer ned fra 89,9% til 72,8%. Andelen buddhister økte fra 8,9% til 25,2%, andre (som bl.a. omfatter den gamle tibetanske religionen bön) fra 0,5% til 1,1%. Dette skyldes økt politisk og religiøs bevissthet hos de nasjonale minoritetene.

Naturparker, høye fjell

I den nordligste høyfjells-delen av Gorkha-distriktet, ligger det store Annapurna naturnvernområde, som også fortsetter inn i nabostatene.
Fjellkjeden Mansiri Himal (også kjent som Gorkha-massivet) ligger i naturparken. Typisk for fjellkjeden er den voldsomme høydeforskjellen i forhold til landskapet rundt. 
Manaslu, 8 163 moh, verdens 8. høyeste og nepals 7. Nepals høyeste fjell, er den høyeste toppen i Mansiri Himal. Toppen ligger i Gorkhas nordvest, nær grensa til Manang.
Nest høyeste topp i kjeden er er Himalchuli, 7893 moh og verdens 18. høyeste fjell.  Kjedens 3. høyeste er Ngadi Chuli, 7 871 moh og verdens 20. høyeste. Begge ligger i Gorkhas nordvest, på grensa til Manang.

Kjente nepalere

Blant kjente nålevende nepalere fra Gorkha er Baburam Bhattarai, ansett for å være nr. 2 i maoistpartiet NKP(Maobadi). Partiets mest kjente kvinnelige leder Hisila Yami, som er minister for offentlige arbeider i Nepals overgangsregjering 2007, er også født i Gorkha.
Pahade

Pahade (eller pahadi) er et fellesuttrykk som brukes i Nepal om befolkninga av mange ulike nasjonaliteter som bor i distriktet som vanligvis kalles Pahad eller Pahar (landet i midten) på nepali. Et annet vanlig uttrykk er «åsene» (the Hills).
Dette er den delen av landet som ligger mellom det egentlige høyfjellet i Himalaya og lavlandet langs India, Tarai.
Tilsvarende uttrykk for folk fra Himalaya er himal, og fra Tarai madhesi.

Mest brukt i Tarai

Pahade (eller pahadi) er et uttrykk som er mindre brukt enn det tilsvarende madhesi. Det virker ikke som om folk i åsene bruker det for å definere seg sjøl, i motsetning til mange i Tarai, som kaller seg madhesi. Folk i åsene vil definere seg som gurung, newar osv., ikke som pahade.
Pahade blir derimot mye brukt om innvandrere til Tarai fra de høyere delene av Nepal. I agitasjonen for rettigheter for Tarai-befolkninga er vanlige argumenter at pahade tar de beste jobbene, statstjenestemenn og politifolk er pahade, osv. Det virker altså som om pahade særlig er et uttrykk madhesi-folk bruker om «de andre».

Angrep på pahade-innvandrere til Tarai

I 2006 og 2007 har det vært voksende agitasjon retta mot pahade-innflyttere, særlig i de østlige delene av Tarai. Terroristgrupper som bruker navnet JTMM og krever at Tarai skal løsrive seg fra Nepal, har trua innflyttere for å få dem til å flytte, si opp jobben og liknende. Innflyttere har blitt kidnappet for å få løsepenger. Under politiske streiker og demonstrasjoner har folk blitt angrepet fordi de er pahade, og biler med skilt som viser at de er registrert i høyere deler av Nepal, har fått kjøreforbud i Tarai. Dette skal også ha ført til at en del folk fra åsene har flytta ut fra Tarai.
En motreaksjon har vært at det blei danna en organisasjon som forsvarte pahade-innflytteres interesser i Tarai, Chure-Bhawar Ekta Samaj.
Vikerfjell naturreservat

Tidligere Sandvann naturreservat

Tidligere Sandvann naturreservat opphørte å eksistere som selvstendig naturreservat da Vikerfjell naturreservat ble etablert, og inngår nå som et frittstående delområde under dette.
Delområdet består av et myrområde rett sør for Sandvatnet lengst nord i Strømsoddbygda, vest av Ådalsfjellene og resten av naturreservatet, inn mot Bukollen og Vidalen. Da nye Vikerfjell naturreservat ble opprettet, var det naturlig å la dette naturreservatet inngå i dette.
Verneområdet, som strekker seg fra myrområdet i sørenden av Sandvatnet og sørover i Strømsoddbygda til området rundt Snaråsen, er et typeområde for minerotrofe myrer (jordvannsmyrer), og inneholder bakkemyrer med helling opp til 13 grader, strengmyrer med opp til 2,5 m høyde, og flatemyrer. Plantelivet er interessant med påfallende innslag av vestlige (suboseaniske) arter. Blant annet er strenger med rome, en sjelden vegetasjonstype i landsdelen.
Ami Sugita

Landslaget

Ami Sugita spilte 6 landskamper for Japans kvinnelandslag. Hun ble tatt ut i Japans tropp til Asiamesterskapet 2014.
Professionshøjskolen UCC

Professionshøjskolen UCC er en dansk høgskole som ble dannet ved en fusjon av CVU Storkøbenhavn, CVU København & Nordsjælland og Frøbelseminariet.
Fra 1. januar 2008 har disse tre organisasjonene gått sammen i en flerfaglig utdanningsorganisasjon hvis primære oppgave er å tilby profesjonsbachelorutdannelser og etter- og videreutdannelse til den offentlige og private sektor. Opprinnelig var navnet Professionshøjskolen København – University College Copenhagen.

Etter- og videreutdannelse

Professionshøjskolen UCC tilbyr kurs, diplomutdannelser og andre kompetansegivende etter- og videreutdannelser innenfor det pedagogiske og sunnhetsfaglige område samt innenfor ledelse og veiledning.
Lintao

Lintao (kinesisk: 临洮县; pinyin: Líntáo Xiàn) er et fylke i byprefekturet Dingxi i provinsen Gansu i Folkerepublikken Kina. I 1999 var befolkningen der på 521 795 innbyggere.

Kulturminner

Majiayao-funnstedet (Majiayao yizhi) fra den senneolittiske Majiayao-kulturen, og Siwa-funnstedet (Siwa yizhi) fra bronsealderkurturen Siwa-kulturen står på listen over kulturminner i Folkerepublikken Kina.

Samferdsel

Kinas riksvei 212 løper gjennom området. Den begynner i Lanzhou i Gansu og sørover via Nanchong i Sichuan og ender i Chongqing.
Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Vannpolo under Sentralamerikanske og karibiske leker 1962

Vannpolo under Sentralamerikanske og karibiske leker 1962. Vannpolo var en av flere sporter i de niende sentralamerikanske og karibiske leker som ble arrangert i Kingston på Jamaica i perioden 15. til 28. august 1962. Det var sjette gangen som vannpolo var med i de sentralamerikanske og karibiske leker. Det var kun en turnering for menn.
Lorenzo (navn)

Etymologi

Lorenzo er en italiensk og spansk form av Laurentius, et romersk tilnavn som betød «fra Laurentum». Laurentum var en by i oldtidens Italia, og bynavnet er antakelig avledet av laurus, «laurbær».
AMD Radeon HD 6000-serien

AMD Radeon HD 6000-serien, også kalt Northern Islands er en familie av grafikkprosessorer som blir utviklet av Advanced Micro Devices, som et del av deres merkenavn Radeon. Enkelte modeller et basert på TeraScale 2 (VLIW5), senere modeller på TeraScale 3 (VLIW4).
Serien ble introdusert den 22. oktober 2010 og avløste det tidligere merkenavnet ATI Technologies.
Bandundu

Bandundu, tidligere også kalt Banningville eller Banningstad, er en by i provinsen Mai-Ndombe i Den demokratiske republikken Kongo. Den ligger rundt 260 kilometer øst for Kinshasa. Per 2009 hadde byen et estimert innbyggertall på 133 080.
Mannen fra Snåsa

Anmeldelser

Både P3s og VGs anmeldere gav filmen terningkast 5. Ifølge P3 filmpolitiets Birger Vestmo var filmen  «konsentrert og engasjert gjennom hele spilletiden» Ifølge VGs Jon Selås var den en «interessant, belysende, morsom, rørende og berørende film»Ingunn Økland i osloby.no gav den terningkast 3 og kritiserte filmen for å tvinge fram ønsket resultat av behandingen «Med regissør og fotograf på plass i rommet, blir pasientene også en slags realityskuespillere.»
Aftenpostens anmelder var lite begeistret og gav den terningkast tre. Anmelderen omtalte filmen som propaganda og mente den bar preg av at filmskaperen forsøker å overtale seerne til å tro på Snåsamannens påståtte evner.
Landhockey under Panamerikanske leker 1975

Landhockey under Panamerikanske leker 1975. Landhockey var en av flere sporter under de sjuende Pan Amerikanske leker som ble arrangert i Mexico by i Mexico fra 12. til 26. oktober 1975. Det var kun en turnering for menn, sju lag deltok. Argentina vant finalen med 1-0 over Canada.
Flytoget

Historikk

NSB Gardermobanen AS ble etablert 24. november 1992 for å stå for utbyggingen av Gardermobanen og Gardermoen stasjon. Totalt skulle det bygges 64 km ny jernbane, inkludert den 14,5 km lange tunnelen Romeriksporten mellom Etterstad i Oslo og Lillestrøm. Utbyggingen av banen startet i 1994 og pågikk fram til 1999. Den 1. oktober 1996 vedtok Stortinget at NSB Gardermobanen AS også skulle stå for driften av den nye jernbanen. Togtrafikken ble satt i gang i august 1998 med høyhastighetstoget GMB type 71 som har en topphastighet på 210 km/t, mens den nye flyplassen ble tatt i bruk 8. oktober samme år. Da kjørte man som planlagt nordover fra Lillestrøm, men man måtte kjøre utenom Romeriksporten som ennå ikke var ferdigstilt på grunn av omfattende vannlekkasjer og påfølgende tettingsarbeider. Tunnelen ble ikke tatt i bruk før 22. august 1999.
I 2000 ble NSB Gardermobanens infrastruktur overført til Jernbaneverket, mens NSB Gardermoen fortsatte med selve togkjøringen. Til gjengjeld ble statslånet til investeringskostnadene for infrastrukturen slettet fra ansvaret til NSB Gardermobanen. Dette skjedde blant annet på bakgrunn av «en omfattende evaluering av hele Gardermoprosjektet i regi av det offentlig oppnevnte Mydske-utvalget.», som høsten 1999 fastslo at «Gardermobanen kan ikke bli bedriftsøkonomisk lønnsom som lovet i Regjeringens forslag fra 1992.» Den 1. januar 2001 endret NSB Gardermobanen navn til Flytoget AS.
Porsgrunns Dagblad

Porsgrunns Dagblad (PD) er en avis som blir utgitt i Porsgrunn i Telemark. Den kommer ut tirsdag til lørdag.
Avisen var i lang tid ettermiddagsavis, men fra 3. mai 2004 la den om til morgenavis. Avisen utgis i tabloidformat.
PD er heleid av A-pressen.
Terranuova Bracciolini

Frazioni

Kommunen omfatter følgende frazioni:
Campogialli, Castiglione Ubertini, Cicogna, Doccio, Malva, Montalto, Montemarciano, Penna, Persignano, Piantravigne, Tasso, Traiana, Treggiaia, Ville
Joronn Sitje

Bakgrunn

Hun vokste opp i Kristiania og Hokksund og studerte ved Statens håndverks- og kunstindustriskole 1915–19 under Lars Utne og Oluf Wold-Thorne. 
Opphold 1916–19 i Paris med stipend fra Johannes Sejersted Bødtker, i lære hos blant andre Othon Friesz. Så til Italia i 1920.

Malerinne

Hun debuterte i 1923 med overjordiske motiv hos Blomqvist Kunsthandel. Utover 1930-tallet malte hun mennesker og landskap og hadde flere utstillinger med bilder fra tiden 1928–39 da hun var bosatt i  Kenya, der ektemannen Fridtjof Lous Mohr (1888–1942) dyrket kaffe og mais på «Kanga farm». I mellomkrigstiden skildret hun også omskjæring og jøder på flukt. 
Hun var bosatt på Hønskollen i Asker 1939–72. 
Sitje hadde Henrik Sørensen som nærmeste faglige støtte. Hun var også nabo og bekjent av Karen Blixen som ba Sitje om å illustrere sin bok «Syv fantastiske fortellinger» i 1935; noe Sitje avslo av beskjedenhet. 
Hennes bilder er innkjøpt av Nasjonalgalleriet, Oslo kommunes kunstsamlinger, Atheneum i Helsingfors, Göteborgs Konstmuseum, Malmö Museum og Moderna Museet i Stockholm.
Sitje var gift med Fridtjof Georg Lous Mohr (1888–1942), som var bror til Otto Lous Mohr (1886–1967) og Hugo Lous Mohr (1889–1970).
Trinidad og Tobago under VM i friidrett 2017

Resultater

Resultatene var som følger:
Satoshi Miyauchi

Japans herrelandslag

Satoshi Miyauchi spilte 20 landskamper for Japans herrelandslag.
Leon Osman

Biografi

Leon Osman, som har vært en del av Everton sitt fotballakademi, var med på å vinne FA Youth-cup for Everton i 1998. I oktober 2002 ble han lånt ut til Carlisle United, og han debuterte for denne klubben den 5. oktober 2002 i en ligakamp mot Torquay United. To uker senere laget han sitt første mål for the Cumbrians da de spilte 2-2 mot Macclesfield Town. I januar 2003 returnerte han til Everton, og 12. januar 2003 debuterte han for the Toffees da han ble byttet inn i det 89. minutt i en ligakamp mot Tottenham Hotspur. I april 2003 fikk han sin andre ligakamp for Everton, men også denne gang ble det et kort innhopp rett før slutt i en kamp mot Aston Villa. 
I første del av 2003/04-sesongen fikk han med seg 1 ligakamp og 1 cupkamp for Everton før han i januar 2004 ble lånt ut til Derby County. Hans første kamp for the Rams var den 28. januar 2004 mot Sheffield United, mens hans første mål kom 7. februar 2004 da Derby spilte 2-2 mot Cardiff City. Etter 17 kamper og 3 mål for klubben fra Derbyshire vendte Osman tilbake til Everton i april 2004, og 1. mai 2004 fikk han sin første kamp fra start for klubben fra Liverpool. Det var i en ligakamp den 1. mai 2004 mot Wolverhampton Wanderers, og i det 3. minuttet av denne kampen scoret Osman sitt første mål for Everton.
Den neste sesongen etablerte Leon Osman seg i Evertondrakten, og da 2004/05-sesongen var over hadde han spilt 29 ligakamper og scoret 7 mål. I 2005/06-sesongen ble det 35 ligakamper og 4 mål før han i første del av 2006/07-sesongen spilte 16 av de 19 første ligakamper for the Toffees.
Trollholmsund

Trollholmsund i Porsanger i Finnmark er en severdighet med avkjørsel fra E6 sør for Indre Billefjord. Området her består av dolomitt (kalkstein) som er dannet for ca. 700 millioner år siden.
Steinformasjonene som står i Trollholmsund i dag er knyttet til et gammelt samisk sagn. Ifølge sagnet kom det gående troll over vidda. Noen troll kom visstnok nordover fra Lakselv. Med seg har de hatt en kiste med gull og sølv. De kom ned til sjøen og kunne ikke komme videre. Det var like før soloppgang, og de lette etter hull store nok til at de kunne gjemme seg. Det klarte de ikke, og ble til stein da sola rant. Her finner vi blant annet lapprose (Rhododendron lapponicum), som må ha kalk, i motsetning til andre rhododendroner, som vil ha sur jord.
Trollholmen er ei lita øy som ligger rett øst for fastlandet og Trollholmsundet.
Charmallaspis

Utseende

Middelsstore trebukker (ca. 25-30 millimeter). Kroppsformen er litt flattrykt, pronotum ganske bredt firkantet med fine tenner langs ytterkanten og en noe lengre tann ved bakhjørnet. Sett fra siden er den påfallende pukkelrygget med det høyeste punktet noe bak forvingenes forkant. Hannene er mørke med en svak, bronseaktig glans, hunnen har gjerne rød- eller gulaktige tegninger på pronotum og/eller dekkvinger.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Gruppen er utbredt i Sør- og Mellom-Amerika.
Luisenhütte Wocklum

Luisenhütte Wocklum, også kalt Wocklumer Hammer, befinner seg i bydelen Wocklum i Balve og er det eldste fullstendig bevarte masovnanlegget i Tyskland. Anleggets historie går muligens tilbake til 1732, mens byggingen av en bygning for jernproduksjon først kan dokumenteres gjennom familien von Landsberg i 1748.
Immanuelkirche (Berlin)

Immanuelkirche er en evangelisk kirke i Winsviertel, Prenzlauer Berg i Berlins bydel Pankow. Kirken ble innviet 21. oktober 1893 og er oppført i nyromansk stil. Den har status som kulturminne.